Forslag til RÅDETS FORORDNING om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien

(forelagt af Kommissionen)

BEGRUNDELSE

Stabiliserings- og associeringsaftalen mellem De Europæiske Fællesskaber og deres medlemsstater og Republikken Kroatien (SAA) [1] blev paraferet den 14. maj 2001 og forventes at blive undertegnet i oktober 2001. Den skal nu ratificeres af de nationale parlamenter, og Europa-Parlamentet skal afgive samstemmende udtalelse, inden den kan træde i kraft.

[1] KOM (2001)371 af 9. juli 2001.

I afventning af SAA's ikrafttræden blev der derfor den 10. juli 2001 paraferet en interimsaftale mellem Det Europæiske Fællesskab og Republikken Kroatien [2] omfattende SAA's bestemmelser om handel og handelsanliggender. Aftalen forventes indgået i løbet af efteråret 2001. Interimsaftalen og Rådets afgørelse om indgåelse indeholder bestemmelse om midlertidig anvendelse fra 1. januar 2002.

[2] KOM (2001)429 af 24. juli 2001.

I henhold til SAA og interimsaftalen kan visse produkter med oprindelse i Republikken Kroatien, navnlig "baby beef" og nogle fiskerivarer, indføres i Fællesskabet inden for toldkontingenter til nedsat told eller nulsats. Det er derfor nødvendigt at beføje Kommissionen til at vedtage de fornødne detaljerede bestemmelser om åbning og anvendelse af disse toldindrømmelser.

Da præferencetoldsatserne desuden inden for rammerne af de aftalte toldindrømmelser gradvis afvikles, skal der fastsættes særlige bestemmelser om toldnedsættelser og forvaltning af toldkontingenter.

Nærværende udkast til forordning indeholder således de nødvendige bestemmelser til anvendelse indledningsvis af interimsaftalen og siden SAA, når den er trådt i kraft. Forordningen skal anvendes fra datoen for interimsaftalens midlertidige anvendelse eller ikrafttræden.

På baggrund af det ovenfor anførte foreslår Kommissionen, at Rådet

- vedtager vedlagte forslag til en rådsforordning om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien.

2001/0201 (ACC)

Forslag til RÅDETS FORORDNING om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [3], og

[3] EFT C [...] af [...], s. [...].

ud fra følgende betragtninger:

(1) Rådet er i færd med at indgå en stabiliserings- og associeringsaftale mellem De Europæiske Fællesskaber og deres medlemsstater på den ene side og Republikken Kroatien på den anden side [4], som blev undertegnet i [...] den [...], i det følgende benævnt "stabiliserings- og associeringsaftalen".

[4] Rådets afgørelse ... af ... EFT ...

(2) Rådet indgik i mellemtiden den [...] en interimsaftale mellem Det Europæiske Fællesskab og Republikken Kroatien [5] som grundlag for fremskyndet ikrafttræden af stabiliserings- og associeringsaftalens bestemmelser og handel og handelsanliggender, i det følgende benævnt "interimsaftalen".

[5] Rådets afgørelse ... af ... EFT ...

(3) Det er nødvendigt at fastsætte procedurer for anvendelsen af visse af disse aftalers bestemmelser.

(4) Stabiliserings- og associeringsaftalen og interimsaftalen fastsætter, at visse produkter med oprindelse i Republikken Kroatien kan indføres i Fællesskabet inden for toldkontingenter til nedsat told eller nulsats. Det er derfor nødvendigt at fastlægge bestemmelser for beregningen af de nedsatte toldsatser.

(5) Stabiliserings- og associeringsaftalen og interimsaftalen angiver allerede, for hvilke produkter disse toldindrømmelser skal gælde, den relevante mængde (og stigningstakt), de gældende toldsatser, anvendelsesperioder og eventuelle berettigelseskriterier.

(6) Råds- eller kommissionsafgørelser om ændring af den kombinerede nomenklaturs koder og TARIC-koder medfører ingen substansændringer.

(7) Af forenklingshensyn og for at sikre, at forordninger om implementering af EF-toldkontingenter offentliggøres til tiden, bør det bestemmes, at Kommissionen, bistået af det udvalg, der er nedsat ved artikel 248a i Rådets forordning (EØF) nr. 2913/92 af 12. oktober 1992 om indførelse af en toldkodeks [6], udsteder forordninger om åbning og forvaltning af toldkontingenter for fiskerivarer. Kommissionen bør, bistået af det udvalg, der er nedsat ved artikel 42 i Rådets forordning (EF) nr. 1254/1999 af 17. maj 1999 om den fælles markedsordning for oksekød [7], udstede forordninger om åbning og forvaltning af toldkontingenter for "baby beef"-produkter.

[6] EFT L 302 af 19.10.1992, s. 1. Forordningen er senest ændret ved forordning (EF) nr. 2700/2000 (EFT L 311 af 12.12.2000, s. 17).

[7] EFT L 160 af 26.6.1999, s. 21.

(8) Tolden bør suspenderes fuldstændig, når præferencebehandlingen resulterer i en værditold på 1% eller derunder eller en specifik told på 1 EUR eller derunder.

(9) Denne forordning bør anvendes fra datoen for interimsaftalens ikrafttræden eller midlertidige anvendelse og forblive i kraft ved stabiliserings- og associeringsaftalens ikrafttræden.

(10) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8] -

[8] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

Emne

Rådet fastlægger herved visse procedurer for vedtagelse af detaljerede gennemførelsesbestemmelser til visse bestemmelser i stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side, i det følgende benævnt " stabiliserings- og associeringsaftalen", samt af interimsaftalen mellem Det Europæiske Fællesskab og Republikken Kroatien, i det følgende benævnt "interimsaftalen".

Artikel 2

Indrømmelser for "baby beef"

Kommissionen vedtager i overensstemmelse med proceduren i artikel 3 detaljerede gennemførelsesbestemmelser til artikel 14, stk. 2, i interimsaftalen og derefter artikel 27, stk. 2, i stabiliserings- og associeringsaftalen vedrørende toldkontingentet for "baby beef"-produkter.

Artikel 3

Gældende procedure

1. Kommissionen bistås af det udvalg, der er nedsat ved artikel 42 i Rådets forordning (EF) nr. 1254/1999.

2. Når der henvises til dette stykke, anvendes artikel 4 og 7 i Rådets afgørelse 1999/468/EF.

3. Fristen i artikel 4, stk. 3, i Rådets afgørelse 1999/468/EF fastsættes til en måned.

Artikel 4

Indrømmelser for fiskerivarer

Kommissionen vedtager i overensstemmelse med proceduren i artikel 5 detaljerede gennemførelsesbestemmelser til artikel 15, stk. 1, i interimsaftalen og derefter artikel 28, stk. 1, i stabiliserings- og associeringsaftalen vedrørende toldkontingenterne for fisk og fiskerivarer, der er anført i bilag V(a) til begge aftaler.

Artikel 5

Gældende procedure

1. Kommissionen bistås af Toldkodeksudvalget, der er nedsat ved artikel 248a i Rådets forordning (EØF) nr. 2913/92.

2. Når der henvises til dette stykke, anvendes artikel 4 og 7 i Rådets afgørelse 1999/468/EF.

3. Det tidsrum, der er omhandlet i artikel 4, stk. 3, i Rådets afgørelse 1999/468/EF, fastsættes til tre måneder.

Artikel 6

Toldnedsættelser

1. Præferencetoldsatserne nedrundes til første decimal, jf. dog stk. 2.

2. Hvis beregningen af præferencetoldsatsen i medfør af stk. 1 giver et af følgende resultater, betragtes præferencesatsen som en fuldstændig fritagelse:

a) 1% eller derunder for værditolden

eller

b) 1 EUR eller derunder pr, individuelt beløb for den specifikke told.

Artikel 7

Tekniske tilpasninger

Ændringer og tekniske tilpasninger af de detaljerede gennemførelsesbestemmelser, som vedtages i henhold til denne forordning, og som er nødvendige som følge af ændringer af den kombinerede nomenklaturs koder og TARIC-underopdelingerne eller indgåelse af nye aftaler, protokoller, brevvekslinger eller andre akter, der indgås mellem Fællesskabet og Kroatien, vedtages i overensstemmelse med procedurerne i artikel 3 og 5 i denne forordning.

Artikel 8

Anvendelse og ikrafttræden

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning anvendes fra datoen for interimsaftalens ikrafttræden eller datoen for dens midlertidige anvendelse. Nævnte dato vil blive offentliggjort i De Europæiske Fællesskabers Tidende.

Udfærdiget i Bruxelles, den

På Rådets vegne

Formand